SKRIFTLIG FORESPØRGSEL P-2849/02

af Bart Staes (Verts/ALE) til Kommissionen

(4. oktober 2002)

Om: Anerkendelse af D'Hoppebos som habitatområde

På grundlag af direktiv (92/43/EØF(1)) om bevaring af naturtyper samt vilde dyr og planter (habitatdirektivet) og direktiv (79/409/EØF(2)) om beskyttelse af vilde fugle (fugledirektivet) har Kommissionen udarbejdet et Natura 2000-net. Dette net omfattede opbygningen af europæiske zoner, hvor garantien for og bevarelsen af den biologiske mangfoldighed af flora og fauna prioriteres højt.

I Belgien udpegede den vallonske og den flamske region især to habitatområder:

- Pottelberghbos, som den vallonske region agtede at foreslå,

- Brakelbos, som den flamske region foreslog i 1996.

Det er imidlertid iøjnefaldende, at den vallonske region ikke har udpeget D'Hoppebos til habitatområde (som ligger i samme habitatområde som ovenstående skove). Dette har til følge, at Kommissionens indsats undergraves gennem opdelingen. De beskyttede arter finder imidlertid først levemuligheder i dette område, hvis man betragter de forskellige skove som et sammenhængende område. For en række arter er dette i sig selv ubetinget nødvendigt.

Endvidere ser det ud til, at det nederlandske firma Fort-Labiau allerede i årevis har udnyttet D'Hoppebos som affaldsplads. For nylig anmodede firmaet om en forlængelse af dets miljøgodkendelse for affaldspladsen for en periode på ti år. Af forskellige analyser i den officielle rapport om projektets indvirkning på miljøet fremgår det, at både grund- og overfladevand er stærkt forurenet af en række kemiske stoffer. Siden vedtagelsen af habitatdirektivet er der sket en alvorlig forværring af forholdene i dette habitatområde. 20 hektar skov er blevet ødelagt, eftersom der er revner i affaldspladsen. Mindre end 50 meter fra Brakelbos anlægges der en vej, hvis fundament bl.a. består af affald.

Kommissionen bedes oplyse, om ovennævnte kendsgerninger på baggrund af habitatdirektivet og fugledirektivet ikke er tilstrækkeligt bevis for, at man i henhold til artikel 5, stk. 1, kan indlede en bilateral samrådsprocedure mellem Kommissionen og medlemsstaten.

Er der i efteråret, eftersom der mangler fuldstændige områdelister, ikke blevet foretaget en nedskæring i fællesskabsmidlerne til de vallonske strukturfonde? Er det som følge heraf ikke hensigtsmæssigt også at medtage D'Hoppebos på denne liste?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(25. oktober 2002)

Den bilaterale samrådsprocedure i henhold til artikel 5, stk. 1, i Rådets direktiv 92/43/EØF(1), som det ærede medlem omtaler, finder kun anvendelse i undtagelsestilfælde, hvor Kommissionen finder, at en lokalitet med en prioriteret naturtype eller en prioriteret art, der på grundlag af relevante og pålidelige videnskabelige oplysninger forekommer den at være uundværlig for opretholdelsen af denne prioriterede naturtype eller for denne prioriterede arts overlevelse, ikke er opført på en national liste. I det konkrete tilfælde, som det ærede medlem nævner, råder Kommissionen ikke over tilstrækkelige videnskabelige oplysninger til at kunne konkludere, at det er nødvendigt at gennemføre den nævnte procedure.

For så vidt angår forslaget om at lade lokaliteten Bois de La Houppe udpege som lokalitet af fællesskabsbetydning i henhold til artikel 4, stk. 1, i Rådets direktiv 92/43/EØF, har Kommissionen endnu ikke modtaget den officielle formelle meddelelse om den nye liste over lokaliteter, som den vallonske regering vedtog den 27. september 2002. Kommissionen kan derfor endnu ikke verificere, om den vallonske regering har foreslået lokaliteten Bois de La Houppe som mulig lokalitet af fællesskabsbetydning i medfør af Rådets direktiv 93/43/EØF. Endvidere skal det bemærkes, at det er op til den enkelte medlemsstat selv at anvende de udvælgelseskriterier, der er anført i bilag III til det pågældende direktiv. Disse omfatter bl.a. aspekter vedrørende naturtypernes repræsentativitet, deres overflade samt den bevarelsesmæssige tilstand, der er tale om på den pågældende lokalitet, såvel som kriterierne vedrørende bestandene af de forekommende arter. Ved anvendelsen af disse kriterier kan medlemsstaten gøre brug af et vist skøn. På grundlag af de oplysninger, det ærede medlem har fremlagt, kan Kommissionen ikke bedømme, hvorvidt den vallonske regering har misbrugt sin mulighed for at foretage disse skøn ved anvendelsen af udvælgelseskriterierne i forbindelse med lokaliteterne, hvis den ikke har foreslået den pågældende lokalitet udpeget som lokalitet af fællesskabsbetydning.

Kommissionen har netop modtaget en klage over driften af et center for teknisk bortskaffelse ved hjælp af nedgravning af affald på den pågældende lokalitet. I denne forbindelse vil Kommissionen kunne anmode den vallonske regering om at tilstille den alle nødvendige oplysninger, som viser, at bestemmelserne i henhold til artikel 6, stk. 3, i Rådets direktiv 92/43/EØF og vedrørende vurderingen af virkningerne af planer eller projekter på de fredede lokaliteter i medfør af direktivet er blevet overholdt.

Kommissionen kan bekræfte, at det medlem af Kommissionen, der er ansvarlig for regionalpolitikken, den 14. juni 2001 skrev til ministerpræsidenten for den vallonske region og meddelte denne, at han havde besluttet at give tjenestegrenene under Kommissionens Generaldirektorat for Regionalpolitik instruks om at suspendere udbetalingerne i forbindelse med to foranstaltninger som led i det fælles enheds-programlægningsdokument (DOCUP) under målsætning nr. 1 Hainaut for 2000-2006, der som følge af deres mulige indvirkning på dette territorium må formodes at berøre eventuelle Natura 2000-lokaliteter. Denne suspension ophæves igen, så snart den vallonske regering har indgivet listen over Natura 2000-lokaliteterne til Kommissionen.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter.